b'\n_START_ARTICLE_\nAkadsko Carstvo\n_START_PARAGRAPH_\nAkadska dr\xc5\xbeava ili Akadsko carstvo naziv je za dr\xc5\xbeavu koja se od 23. stolje\xc4\x87u pr. Kr. razvila oko grada Akada u Mezopotamiji._NEWLINE_Aka\xc4\x91ani su prvobitno bili nomadski narod koji je \xc5\xbeivio u sredi\xc5\xa1njem dijelu Mezopotamije. Sargon Aka\xc4\x91anin, vojni zapovjednik u vojsci grada Ki\xc5\xa1a osvojio je podru\xc4\x8dje Sumera oko 2370. pr. Kr. Na obali Eufrata dao je sagraditi novu prijestolnicu, grad Akad, s kraljevskom pala\xc4\x8dom i hramovima posve\xc4\x87enim svojoj za\xc5\xa1titnici, bo\xc5\xbeici I\xc5\xa1tar. Njegovim daljnjim osvajanjima stvorena je Akadska dr\xc5\xbeava, dotad najve\xc4\x87a dr\xc5\xbeava na Bliskom istoku, koja se prostirala od Perzijskog zaljeva na jugu do planinskog lanca Taurus na sjeveru, te od Zagrosa na istoku do Sredozemnog mora na zapadu._NEWLINE_Aka\xc4\x91ani su preuzeli dotada\xc5\xa1nju kulturu Sumerana i klinasto pismo, ali glavni govorni jezik ju\xc5\xbene Mezopotamije postao je akadski koji, za razliku od sumerskog, pripada skupini semitskih jezika._NEWLINE_Najpoznatiji vladar Akadske dr\xc5\xbeave bio je Sargon Aka\xc4\x91anin (2334. pr. Kr. - 2279. pr. Kr.). Nije se brinuo samo za politi\xc4\x8dki i teritorijalni procvat dr\xc5\xbeave nego je razvijao poljoprivredu, trgovinu itd. Nakon razdoblja vladanja njegovih nasljednika, slijedi prili\xc4\x8dno nagla propast ozna\xc4\x8dena vla\xc5\xa1\xc4\x87u Gutejaca, a potom, na prelasku iz 3. u 2. tisu\xc4\x87lje\xc4\x87e pr. Kr., i po\xc4\x8detkom prevlasti Babilonaca i osnutkom Babilonskog carstva.'